Komission asetus (EY) N:o 1272/2000,

annettu 16 päivänä kesäkuuta 2000,

Afganistanin Talebania koskevasta lentokiellosta ja varojen sekä muiden taloudellisten resurssien jäädyttämisestä annetun neuvoston asetuksen (EY) N:o 337/2000 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Afganistanin Talebania koskevasta lentokiellosta ja varojen sekä muiden taloudellisten resurssien jäädyttämisestä 14 päivänä helmikuuta 2000 annetun neuvoston asetuksen (EY) N:o 337/2000(1) ja erityisesti sen 7 artiklan ensimmäisen luetelmakohdan,

sekä katsoo seuraavaa:

(1) Asetuksen (EY) N:o 337/2000 3 artiklan mukaan kaikki Talebania koskevan pakotekomitean määrittelemät varat ja muut taloudelliset resurssit jäädytetään, eikä kyseisiä varoja ja taloudellisia resursseja saa luovuttaa Talebanialle tai sen hyväksi eikä millekään Talebanin suoraan tai välillisesti omistamalle tai valvomalle yritykselle.

(2) Yhdistyneiden Kansakuntien turvallisuusneuvoston päätöslauselmalla 1267 (1999) perustettu Talebania koskeva pakotekomitea määritteli 12 päivänä huhtikuuta 2000 jäädytettävät varat ja taloudelliset resurssit, mukaan lukien Talebanin omistamien tai valvomien yritysten sekä erään Talebanin määritelmään kuuluvan henkilön varat ja taloudelliset resurssit. Sen vuoksi olisi muutettava asetusta (EY) N:o 337/2000.

(3) Tämän asetuksen olisi tultava voimaan välittömästi, jotta asetuksen toimenpiteet olisivat tehokkaita,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 337/2000 liite I tämän asetuksen liitteellä.

2 artikla

Tämä asetus tulee voimaan sinä päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä kesäkuuta 2000.

Komission puolesta

Christopher Patten

Komission jäsen

(1) EYVL L 43, 16.2.2000, s. 1.

LIITE

"LIITE I

Talebania koskevan pakotekomitean määrittelemät 2 ja 3 artiklassa tarkoitetut varat ja muut taloudelliset resurssit

Varat ja muut taloudelliset resurssit, jotka kuuluvat seuraaville:

- Ariana Afghan Airlines tai Bakhtar Afghan Airlines, Afghan Authority Building, PO Box 76, Ansari Watt, Kabul, Afganistan, mukaan lukien sen toimistojen tai tytäryhtiöiden varat ja taloudelliset resurssit, ja kyseisen yrityksen tilit pankeissa Citibank, New Delhi, Intia ja Punjab National Bank, New Delhi, Intia,

- Banke Millie Afghan, Bank E. Millie Afghan tai Afghan National Bank, Jada Ibn Sana, Kabul, Afganistan, mukaan lukien sen konttoreiden tai tytäryhtiöiden varat ja taloudelliset resurssit,

- Da Afghanistan Bank, Bank of Afghanistan, Central Bank of Afghanistan tai Afghan State Bank, Ibni Sina Wat, Kabul, Afganistan, mukaan lukien sen konttoreiden tai tytäryhtiöiden varat ja taloudelliset resurssit,

- Mohammad OMAR (ns. uskollisten eli Amir ul-Mumineen -liikkeen johtaja), syntynyt Hotakissa, Kandaharin maakunnassa, Afganistanissa vuonna 1950.

Varojen ja muiden taloudellisten resurssien määritelmään kuuluvat kaikki rahoitusvarat ja kaikki taloudellinen hyöty, mukaan lukien Talebanin tai sen omistaman taikka valvoman yrityksen suoraan tai välillisesti omistamasta taikka valvomasta varallisuudesta saadut tai siitä kertyvät varat. Määriteltyihin varoihin ja muihin taloudellisiin resursseihin kuuluu muun muassa seuraavat:

1) käteisvarat,

2) sekit, vekselit, maksumääräykset ja muut maksuvälineet,

3) talletukset rahoituslaitoksissa tai muissa yksiköissä, tileillä olevat rahavarat, velat ja velkasitoumukset,

4) julkisesti ja yksityisesti myytävät arvopaperit ja joukkovelkakirjat, mukaan lukien osakkeet ja osuudet, arvopaperitodistukset, joukkovelkakirjat, velkasitoumukset, optiotodistukset, obligaatiot ja johdannaissopimukset,

5) korot, osingot tai muu omaisuudesta saatava tai kertyvä tulo tai arvo,

6) luotto, kuittausoikeus, takaukset, suoritustakaukset tai muut rahoitussitoumukset,

7) remburssit, konossementit, kauppakirjat, ja

8) rahavaroihin tai rahoituslähteisiin liittyvää osuutta osoittavat asiakirjat."